Μελέτη της αρτηριακής σκληρίας και υποκλινικής αθηρωμάτωσης σε σχέση με τα κυκλοφορούντα microRNAs που εμπλέκονται στη επιταχυνόμενη αγγειακή γήρανση σε HIV θετικά άτομα
Authors: Νανούδης Σιδέρης 
Published: January 2025

Οι άνθρωποι με τον ιό HIV (PWH) αντιμετωπίζουν περίπου διπλάσιο κίνδυνο εμφάνισης μείζονος καρδιαγγειακού συμβάματος σε σύγκριση με τους συνομηλίκους τους χωρίς τον ιό HIV. Σκοπός της παρούσας μελέτης είναι η σύγκριση δεικτών αρτηριακής σκληρίας και υποκλινικής αθηρωμάτωσης μεταξύ των PWH και ανθρώπων χωρίς τον ιό HIV, καθώς και η μελέτη της σχετικής έκφρασης των miRNAs που σχετίζονται με την αρτηριακή σκληρία στον ορό των ατόμων αυτών. Στη μελέτη συμμετείχαν συνολικά 137 άτομα (92 PWH και 45 control group) χωρίς καρδιαγγειακό ιστορικό, υπέρταση και/ή διαβήτη. Οι δύο ομάδες ήταν αντιστοιχισμένες στην ηλικία, τη δυσλιπιδαιμία, αλλά διέφεραν στον δείκτη μάζα σώματος (BMI) και στα pack years. Προσδιορίστηκαν η καρωτιδομηριαία ταχύτητα σφυγμικού κύματος (cfPWV), ο δείκτης ενίσχυσης (AIx), η πάχυνση του έσω-μέσω χιτώνα στις κοινές καρωτίδες (cIMT) και η παρουσία αθηρωματικής πλάκας. Στη συνέχεια επιλέχθηκαν 36 συμμετέχοντες από κάθε ομάδα, χωρίς διαφορά στην ηλικία, το BMI, τα pack years, τη δυσλιπιδαιμία και το συνολικό καρδιαγγειακό κίνδυνο, για περαιτέρω ανάλυση της σχετικής έκφρασης των miRNAs στον ορό με τη μέθοδο της real-time PCR. Στο σύνολο των συμμετεχόντων (92 PWH και 45 control group), οι PWH παρουσίασαν αυξημένο AIx@75 (22,4 vs 19%, p=0,017), αυξημένο cIMT (0,73 vs 0,68mm, 0,015) και υψηλότερη παρουσία αθηρωματικής πλάκας (38 vs 20%, p=0,034) σε σύγκριση με το control group, ενώ το cfPWV δεν διέφερε μεταξύ των δύο ομάδων (8,7 vs 8,8m/s, p=0,614). Η διάρκεια της HIV λοίμωξης ήταν ανεξάρτητος καθοριστής της διακύμανσης του cfPWV (β=0,043, p=0,010), η τρέχουσα θεραπεία με PI σχετίστηκε ανεξάρτητα με το cIMT (β=0,061, p=0,023), ενώ κανένα από τα χαρακτηριστικά της HIV λοίμωξης δεν εμφάνισε συσχέτιση με την παρουσία αθηρωματικής πλάκας. Κατά το δεύτερο στάδιο της μελέτης, στο υποσύνολο των 72 συμμετεχόντων, οι PWH παρουσίασαν υψηλότερο cfPWV (9,3 vs 8,6m/s, p=0,019) και υψηλότερο cIMT (0,74 vs 0,67mm, p=0,021) σε σχέση με το control group. Αν και τα AIx@75 και η παρουσία αθηρωματικής πλάκας βρέθηκαν επίσης αυξημένα στους PWH, δεν ξεπέρασαν το όριο στατιστικής σημαντικότητας (21,6% έναντι 18,5%, p=0,092 και 33,3% έναντι 19,4%, p=0,181, αντίστοιχα). Παρατηρήθηκε στατιστικώς σημαντικά αυξημένη σχετική έκφραση των miRNAs let-7b-5p (fold change: 5,24, p=0,027), miR-21-5p (fold change: 3,41, p<0,001), miR-126-3p (fold change: 1,23, p=0,019), miR-222-3p (fold change: 3,31, p=0,002) ενώ η έκφραση του miR-19b-3p βρέθηκε σημαντικά μειωμένη (fold change: 0,61, p=0,049) στον ορό των PWH σε σύγκριση με το control group. Τα nadir CD4+T-λεμφοκύτταρα<200 cell/mm3 σχετίστηκαν ανεξάρτητα με τη σχετική έκφραση του let-7b-5p στον ορό (β=0,344, p=0,050), ενώ η τρέχουσα θεραπεία με NNRTI σχετίστηκε ανεξάρτητα με τη σχετική έκφραση του miR-126-3p (β=0,389, p=0,010). Συμπερασματικά, παρατηρήθηκαν αυξημένοι δείκτες αρτηριακής σκληρίας και υποκλινικής αθηρωμάτωσης σε PWH συγκριτικά με άτομα χωρίς HIV. Επιπλέον, διαπιστώθηκε ένα διαφοροποιημένο προφίλ σχετικής έκφρασης κυκλοφορούντων miRNAs μεταξύ των PWH με υψηλότερο cfPWV, σε σύγκριση με άτομα χωρίς HIV και χαμηλότερο cfPWV, τα οποία ενδέχεται να εμπλέκονται στην αύξηση της αρτηριακής σκληρίας σε PWH. Η παρούσα μελέτη προτείνει την επέκταση της έρευνας στον τομέα αυτό, με σκοπό την πιθανή χρήση αυτών των miRNAs ως διαγνωστικών ή/και θεραπευτικών βιοδεικτών.